Lene Espersen (KF), 2008-01-16:
Jeg vil gerne igen indlede med at takke Dansk Folkeparti for at have taget initiativ til den her forespørgsel.
Jeg synes også, at man med rigtig god grund kan konkludere, at der faktisk har været meget stor enighed i Folketinget om langt det meste, og om i hvilken retning vi skal bevæge os i for endnu mere målrettet, end det i dag er tilfældet, at kunne bekæmpe voldskriminaliteten i samfundet.
Hvis vi skal tage den forebyggende del først: Jeg er meget enig med de mange ordførere, der har sagt, at man for at bekæmpe kriminalitet må gå på to ben: Man må have en forebyggende indsats, der har til formål at holde flest mulige ud af kriminalitet og at sikre, at de, der bliver involveret i kriminalitet, hurtigst muligt kommer ind på en lovlydig bane i deres liv. Men samtidig skal der selvfølgelig også være et system, der tager hånd om de kriminelle, der overtræder lovgivningen, og som gør det gentagne gange.
Der skal der prompte være en reaktion fra samfundets side, og derfor er det meget vigtigt i kriminalitetsbekæmpelsen, at man går på de to ben.
Som mange ordførere været inde på i deres ordførertaler - hvis vi skal tage fat på forebyggelsen først - så bliver der allerede i dag gjort rigtig meget.
Men en af de ting, som flere har været optaget af, og som, tror jeg, udspringer af en artikel i Information, men måske også den generelle politiske debat, har været spørgsmålet om Det Kriminalpræventive Råd og om, hvorvidt der bliver gjort nok i forhold til forebyggelse af og forskning i kriminalitet.
Og til det vil jeg gerne sige, bl.a. til fru Karina Lorentzen, at den voldsforebyggende enhed, der var i Det Kriminalpræventive Råd, nu har ændret struktur, men at der stadig væk er folk, der sidder og arbejder med det voldsforebyggende.
Og hvad der er nok så vigtigt er, at det for Rådet er et særligt prioriteret fokusområde fra 2007 til 2010 netop for at forebygge vold, ligesom jeg også meget gerne vil fremhæve, at rigspolitiet har oprettet et nationalt forebyggelsescenter, der skal understøtte det forebyggende arbejde, som foregår ude i de 12 politikredse.
Og der har jeg i hvert fald nået den konklusion, at det ikke er tilstrækkeligt at udstikke en bøde til vedkommende første gang.
Jeg mener, at det er meget rigtigt at give en kortere fængselsstraf, så samfundet meget konsekvent siger fra over for de overtrædelser, der er af våbenlovgivningen, ligesom jeg har tilkendegivet, at jeg tror, at det er meget vigtigt, når det gælder ulovlige skydevåben, hvor vi set en meget ubehagelig tendens med mange skudepisoder - ikke mindst i efteråret - at reglerne også her bliver strammet med længere fængselsstraffe, men altså også med en mulighed for at få fjernet de folk fra gaderne, der har ulovlige skydevåben, så de kan blive varetægtsfængslet, når de bliver taget på fersk gerning.
Det lovforslag vil blive fremsat senere på året.
Der, hvor uenigheden har været i dag, har jo været i diskussionen om, hvorvidt de regler, der blev gennemført for 3 år siden, hvor vi indførte et forbud mod at bære kniv på offentlige steder - men med den lille foldekniv på under 7 centimeter, hvor bladet ikke kan fastlåses, typisk schweizerkniven, som undtagelsen - skal udstrækkes til, at også schweizerkniven nu ulovliggøres.
Jeg erkender, at der er rigtig mange gode argumenter, der taler for et totalt knivforbud, men jeg synes også, at det er vigtigt at fremhæve her i dag, at der også er nogle argumenter, der taler imod - ikke mindst, at der ikke er eksempler på, at man har brugt lovlige knive.
Og derfor kan man spørge om, hvorfor det så er det, Folketinget kaster sig over.
En af de ting, jeg gerne vil tilkendegive nu, er, at jeg har tænkt mig at igangsætte en undersøgelse, som flere har efterspurgt, således at vi får et rigtig godt beslutningsgrundlag til at gå videre på og så se, om der kan gøres mere målrettede ting i forhold til knivene.